CELEX: 32010D0207
Language: el
Date: 2009-11-16 00:00:00
Title: Απόφαση του Συμβουλίου, της 16ης Νοεμβρίου 2009 , για τη θέση της Κοινότητας σχετικά με τη συμμετοχή στη συμβουλευτική επιτροπή CARIFORUM-ΕΚ που προβλέπεται στη συμφωνία οικονομικής εταιρικής σχέσης μεταξύ των κρατών CARIFORUM, αφενός, και της Ευρωπαϊκής Κοινότητας και των κρατών μελών της, αφετέρου, καθώς και σχετικά με την επιλογή των αντιπροσώπων των οργανώσεων οι οποίες είναι εγκατεστημένες στο συμβαλλόμενο μέρος ΕΚ

8.4.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 88/23
            
         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 16ης Νοεμβρίου 2009
   για τη θέση της Κοινότητας σχετικά με τη συμμετοχή στη συμβουλευτική επιτροπή CARIFORUM-ΕΚ που προβλέπεται στη συμφωνία οικονομικής εταιρικής σχέσης μεταξύ των κρατών CARIFORUM, αφενός, και της Ευρωπαϊκής Κοινότητας και των κρατών μελών της, αφετέρου, καθώς και σχετικά με την επιλογή των αντιπροσώπων των οργανώσεων οι οποίες είναι εγκατεστημένες στο συμβαλλόμενο μέρος ΕΚ
   (2010/207/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 300 παράγραφος 2 δεύτερο εδάφιο,
   την πρόταση της Επιτροπής,
   Κατόπιν διαβούλευσης με την Ευρωπαϊκή Οικονομική και Κοινωνική Επιτροπή,
   Εκτιμώντας τα ακόλουθα:
   
               (1)
            
            
               Η συμφωνία οικονομικής εταιρικής σχέσης μεταξύ των κρατών CARIFORUM, αφενός, και της Ευρωπαϊκής Κοινότητας και των κρατών μελών της, αφετέρου (1) (εφεξής «η συμφωνία»), υπογράφηκε στις 15 Οκτωβρίου 2008 και εφαρμόζεται προσωρινά από τις 29 Δεκεμβρίου 2008.
            
         
               (2)
            
            
               Το άρθρο 232 παράγραφος 2 της συμφωνίας προβλέπει ότι η συμμετοχή στη συμβουλευτική επιτροπή CARIFORUM-ΕΚ αποφασίζεται από το κοινό συμβούλιο CARIFORUM-ΕΚ, με σκοπό την εξασφάλιση ευρείας εκπροσώπησης όλων των ενδιαφερόμενων μερών.
            
         
               (3)
            
            
               Έχει μεγάλη σημασία να εξασφαλιστεί η ταχεία συγκρότηση των οργάνων που προβλέπονται από τη συμφωνία, και ιδίως της συμβουλευτικής επιτροπής CARIFORUM-ΕΚ, λόγω του ρόλου της στην παρακολούθηση της εφαρμογής της συμφωνίας.
            
         
               (4)
            
            
               Πρέπει να θεσπιστεί εσωτερική κοινοτική διαδικασία για την επιλογή αντιπροσώπων των οργανώσεων οι οποίες είναι εγκατεστημένες στο συμβαλλόμενο μέρος ΕΚ.
            
         
               (5)
            
            
               Η Ευρωπαϊκή Οικονομική και Κοινωνική Επιτροπή εξέφρασε την επιθυμία της να συμβάλει στον προσδιορισμό και την επιλογή αντιπροσώπων ευρωπαϊκών οργανώσεων της κοινωνίας των πολιτών και να αναλάβει αρχικά τη γραμματεία της συμβουλευτικής επιτροπής,
            
         ΕΚΔΙΔΕΙ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η θέση της Κοινότητας αναφορικά με την έγκριση απόφασης του κοινού συμβουλίου CARIFORUM-ΕΚ για την επιλογή μόνιμων μελών της συμβουλευτικής επιτροπής CARIFORUM-ΕΚ (εφεξής «η επιτροπή») την οποία προβλέπει η συμφωνία οικονομικής εταιρικής σχέσης μεταξύ των κρατών CARIFORUM, αφενός, και της Ευρωπαϊκής Κοινότητας και των κρατών μελών της, αφετέρου, βασίζεται στο σχέδιο απόφασης του κοινού συμβουλίου, το οποίο επισυνάπτεται στην παρούσα απόφαση.
   Άρθρο 2
   1.   Οι αντιπρόσωποι των ευρωπαϊκών οργανώσεων που ορίζονται στο άρθρο 1 παράγραφος 1 στοιχείο α) του παραρτήματος προτείνονται από την Ευρωπαϊκή Οικονομική και Κοινωνική Επιτροπή κατόπιν διαβούλευσης και συμφωνίας με την Επιτροπή με σκοπό την έγκριση από την επιτροπή εμπορίου και ανάπτυξης CARIFORUM-ΕΚ. Προτείνονται τρεις αντιπρόσωποι των συνδικαλιστικών οργανώσεων, τρεις αντιπρόσωποι των οργανώσεων των εργοδοτών, τρεις αντιπρόσωποι των οργανώσεων που εκπροσωπούν διάφορα κοινωνικά και οικονομικά συμφέροντα, συμπεριλαμβανομένων των ενώσεων γεωργών και καταναλωτών, οι οποίοι πληρούν τις απαιτήσεις του άρθρου 1 του παραρτήματος.
   2.   Υπάρχουν τέσσερις αντιπρόσωποι των ευρωπαϊκών οργανώσεων που ορίζονται στο άρθρο 1 παράγραφος 1 στοιχείο γ) του παραρτήματος και δύο αντιπρόσωποι των ευρωπαϊκών οργανώσεων που ορίζονται στο άρθρο 1 παράγραφος 1 στοιχείο β) του παραρτήματος. Ζητείται από την Ευρωπαϊκή Οικονομική και Κοινωνική Επιτροπή να καταρτίσει καταλόγους των οργανώσεων που αναφέρονται στο άρθρο 1 παράγραφος 1 στοιχεία β) και γ) του παραρτήματος. Για τον σκοπό αυτό, πραγματοποιείται ευρεία δημοσίευση πρόσκλησης εκδήλωσης ενδιαφέροντος για τις οργανώσεις που επιθυμούν να περιληφθούν στον κατάλογο. Κάθε ενδιαφερόμενη οργάνωση που απαντά σε αυτή την πρόσκληση περιγράφει τον τρόπο με τον οποίο πληροί τις απαιτήσεις που ορίζονται στο σημείο 1 του παραρτήματος. Ο πίνακας παραμένει ανοικτός για τις οργανώσεις που πληρούν τις απαιτήσεις αυτής της διάταξης ώστε να περιληφθούν στους καταλόγους. Η Επιτροπή ελέγχει ποιες οργανώσεις που ζητούν να συμπεριληφθούν στον πίνακα πληρούν τις απαιτήσεις του άρθρου 1 του παραρτήματος. Εάν η Επιτροπή θεωρεί ότι μια οργάνωση η οποία έχει υποβάλει αίτηση συμπερίληψης στον πίνακα δεν πληροί τις απαιτήσεις, την ενημερώνει σχετικά εντός δύο μηνών από την ημερομηνία υποβολής.
   3.   Οι οργανώσεις που περιλαμβάνονται στους πίνακες ενημερώνονται για τις εργασίες της επιτροπής και έχουν τη δυνατότητα να συμμετέχουν ως παρατηρητές ιδίοις εξόδοις.
   4.   Στην πρόσκληση εκδήλωσης ενδιαφέροντος οι οργανώσεις καλούνται επίσης να δηλώσουν κατά πόσον ενδιαφέρονται να έχει ένας από τους αντιπροσώπους τους την ιδιότητα του μόνιμου μέλους της επιτροπής. Οι οργανώσεις που περιλαμβάνονται στους καταλόγους θα κληθούν στη συνέχεια να υποστηρίξουν την υποψηφιότητα δύο μόνιμων αντιπροσώπων κατ’ ανώτατο όριο στην επιτροπή, μεταξύ εκείνων που εκδήλωσαν ενδιαφέρον και πληρούν τις απαιτήσεις του σημείου 1 του παραρτήματος. Το συμβαλλόμενο μέρος ΕΚ προτείνει στην επιτροπή εμπορίου και ανάπτυξης CARIFORUM-ΕΚ ως μόνιμα μέλη για τις κατηγορίες του άρθρου 1 παράγραφος 1 στοιχεία β) και γ) τους αντιπροσώπους οι οποίοι υποστηρίχθηκαν περισσότερο, υπό την προϋπόθεση ότι πληρούνται οι απαιτήσεις του σημείου 1 του παραρτήματος.
   5.   Τέσσερις μήνες πριν από τη λήξη της θητείας των μελών της επιτροπής, δημοσιεύεται πρόσκληση εκδήλωσης ενδιαφέροντος για την απόκτηση της ιδιότητας του μόνιμου μέλους της επιτροπής. Για τον διορισμό εφαρμόζεται η ίδια διαδικασία με αυτήν που αναφέρεται στην παράγραφο 4.
   
      Βρυξέλλες, 16 Νοεμβρίου 2009.
      
         
            Για το Συμβούλιο
         
         
            Η Πρόεδρος
         
         C. MALMSTRÖM
      
   
   
      (1)  ΕΕ L 289 της 30.10.2008, σ. 3.
   
      ΠΑΡΑΡΤΗΜΑ
      
         ΑΠΟΦΑΣΗ αριθ. …/20.. ΤΟΥ ΚΟΙΝΟΥ ΣΥΜΒΟΥΛΙΟΥ CARIFORUM-ΕΚ
         που ιδρύθηκε με τη συμφωνία οικονομικής εταιρικής σχέσης μεταξύ των κρατών CARIFORUM, αφενός, και της Ευρωπαϊκής Κοινότητας και των κρατών μελών της, αφετέρου, όσον αφορά τη συμμετοχή στη συμβουλευτική επιτροπή CARIFORUM-ΕΚ
         ΤΟ ΚΟΙΝΟ ΣΥΜΒΟΥΛΙΟ CARIFORUM-ΕΚ,
         Έχοντας υπόψη τη συμφωνία οικονομικής εταιρικής σχέσης μεταξύ των κρατών CARIFORUM, αφενός, και της Ευρωπαϊκής Κοινότητας και των κρατών μελών της, αφετέρου (εφεξής «η συμφωνία»), που υπογράφηκε στο Bridgetown του Μπαρμπάντος στις 15 Οκτωβρίου 2008, και ιδίως το άρθρο 232 παράγραφος 2,
         Εκτιμώντας τα ακόλουθα:
         Λαμβανομένων υπόψη των στόχων που καθορίζονται στο άρθρο 1 της συμφωνίας και τη δέσμευση για την παρακολούθησή τους η οποία προβλέπεται στο άρθρο 5, είναι σκόπιμο να συσταθεί αμέσως η συμβουλευτική επιτροπή CARIFORUM-ΕΚ,
         ΕΚΔΙΔΕΙ ΤΗΝ ΠΑΡΟΥΣΑ ΑΠΟΦΑΣΗ:
         Άρθρο 1
         1.   Στη συμβουλευτική επιτροπή CARIFORUM-ΕΚ (εφεξής «η επιτροπή») συμμετέχουν 40 μόνιμα μέλη που εκπροσωπούν οργανώσεις της κοινωνίας των πολιτών, 25 που εκπροσωπούν τοπικές οργανώσεις εγκατεστημένες στα κράτη CARIFORUM και 15 που εκπροσωπούν οργανώσεις εγκατεστημένες στο συμβαλλόμενο μέρος ΕΚ.
         Μεταξύ αυτών των δύο ομάδων υπάρχουν τουλάχιστον δύο αντιπρόσωποι από οργανώσεις που αντιπροσωπεύουν, αντίστοιχα:
         
                     α)
                  
                  
                     τους κοινωνικούς και οικονομικούς εταίρους·
                  
               
                     β)
                  
                  
                     την ακαδημαϊκή κοινότητα, συμπεριλαμβανομένων των ανεξάρτητων ερευνητικών ιδρυμάτων· και
                  
               
                     γ)
                  
                  
                     άλλες μη κυβερνητικές οργανώσεις, συμπεριλαμβανομένων αναπτυξιακών και περιβαλλοντικών οργανώσεων.
                  
               Τα μόνιμα μέλη ασκούν τα καθήκοντά τους για δύο έτη, με την επιφύλαξη ανανέωσης. Εξασφαλίζονται κατάλληλες ειδικές γνώσεις και ευρεία γεωγραφική και τομεακή εκπροσώπηση.
         2.   Για τους σκοπούς της παρούσας απόφασης, ως οργανώσεις της κοινωνίας των πολιτών νοούνται διεθνείς ενώσεις, ιδρύματα και άλλοι ιδιωτικοί φορείς μη κερδοσκοπικού χαρακτήρα οι οποίοι μπορούν να παρέχουν στοιχεία ή συμβουλές εμπειρογνωμόνων στα θέματα που καλύπτει η συμφωνία, ή οι οποίοι αποτελούν σημαντικά στοιχεία της κοινής γνώμης που ενδιαφέρονται για τα θέματα που καλύπτει η συμφωνία. Η απαίτηση του μη κερδοσκοπικού χαρακτήρα μπορεί να παρακαμφθεί στην περίπτωση ακαδημαϊκών ιδρυμάτων με ειδική εμπειρογνωμοσύνη σε θέματα που καλύπτει η συμφωνία.
         3.   Μια οργάνωση θεωρείται εγκατεστημένη στο έδαφος είτε των κρατών CARIFORUM ή του συμβαλλόμενου μέρους ΕΚ όταν η οργάνωση αυτή έχει την κύρια εγκατάστασή της και την κεντρική διεύθυνση και τον έλεγχο στην επικράτεια των κρατών CARIFORUM ή του συμβαλλόμενου μέρους ΕΚ, ανάλογα με την περίπτωση.
         Άρθρο 2
         Η επιτροπή εμπορίου και ανάπτυξης CARIFORUM-ΕΚ συζητά χωρίς καθυστέρηση και εγκρίνει τον κατάλογο των μόνιμων μελών που πρότειναν τα κράτη CARIFORUM και το συμβαλλόμενο μέρος ΕΚ αντίστοιχα, καθώς και τις ανανεώσεις του.
         Άρθρο 3
         Κάθε οργάνωση που πληροί τις απαιτήσεις των παραγράφων 2 και 3 του άρθρου 1 μπορεί να συμμετέχει στις συνεδριάσεις της συμβουλευτικής επιτροπής ως παρατηρητής. Η επιτροπή εμπορίου και ανάπτυξης CARIFORUM-ΕΚ εγκρίνει ετησίως τον κατάλογο παρατηρητών που προτείνουν τα κράτη CARIFORUM και το συμβαλλόμενο μέρος ΕΚ αντίστοιχα. Η επιτροπή δύναται να προσκαλεί εμπειρογνώμονες οι οποίοι θα συμβάλουν στο έργο της. Οι λεπτομέρειες συμμετοχής των εμπειρογνωμόνων και των παρατηρητών προβλέπονται στον εσωτερικό κανονισμό της επιτροπής.
         Άρθρο 4
         Η Ευρωπαϊκή Οικονομική και Κοινωνική Επιτροπή λειτουργεί ως γραμματεία της επιτροπής για αρχική περίοδο που λήγει στις 31 Δεκεμβρίου 2010. Η περίοδος αυτή ανανεώνεται αυτομάτως εκτός εάν τα μέρη ή η Ευρωπαϊκή Οικονομική και Κοινωνική Επιτροπή διατυπώσουν την αντίθεσή τους με προηγούμενη και έγκαιρη κοινοποίηση.
         Άρθρο 5
         Οι χρηματοδοτικές ρυθμίσεις θεσπίζονται από την επιτροπή εμπορίου και ανάπτυξης CARIFORUM-ΕΚ. Μόνο τα μόνιμα μέλη της επιτροπής μπορούν να λαμβάνουν οικονομική βοήθεια για την άσκηση των καθηκόντων τους στην επιτροπή.
         Άρθρο 6
         Η παρούσα απόφαση τίθεται σε ισχύ την …
         
            Έγινε στ … την …